কমলগঞ্জ প্রতিনিধি : কমলগঞ্জ উপজেলার মাধবপুর চা বাগানে এক কর্মচারীর বাসায় ভোররাতে ডাকাতি সংঘটিত হয়। ডাকাতদল লোকজনকে বেধে, নগদ অর্থ, স্বর্ণালঙ্কার ও মুঠোফোন লুটে নেয়। গত ১১ মে শনিবার দিবাগত ভোর রাত ৪ টায় মাধবপুর চা বাগানে এ ঘটনাটি ঘটে। মাধবপুর চা বাগান সূত্রে জানা যায়, শনিবার দিবাগত ভোর ৪ টায় ৫/৬ জনের মুখোশপরা ডাকাত দল এ চা বাগানের প্রধান কর্মচারী (বড় বাবু) গিয়াস উদ্দীনের বাসার দরজা ভেঙ্গে ঘরের ভিতর প্রবেশ করে। ডাকাত দল বাগান কর্মচারী গিয়াস উদ্দীন তার ছেলে তানজিবের হাত ও চোখ বেধে ঘরের ভিতর থেকে ৫টি মুঠোফোন, নগদ ১০ হাজার টাকা লুঠে নেয় তাছাড়া ডাকাত দল গৃহকর্ত্রী আনোয়ারা বেগমের পরিধেয় আড়াই ভরি ওজনের স্বর্ণালঙ্কার লুঠে নেয়। ডাকাত আক্রান্ত চা বাগান কর্মচারী গিয়াস উদ্দীন এ প্রতিনিধিকে বলেন, ডাকাতদল তাকে ও তার ছেলেকে বেঁধে ভয় দেখিয়ে অর্থসহ মালামাল লুটে নেয়। এ ব্যাপারে মাধবপুর চা বাগানের পক্ষে কমলগঞ্জ থানায় একটি অভিযোগ দায়ের করা হয়। কমলগঞ্জ থানার ওসি নীহার রঞ্জন নাথ অভিযোগের সত্যতা নিশ্চিত করলেও এটি ডাকাতি নয় দাবী করে বলেন জোর পুলিশি তদন্ত চলছে। তদন্ত শেষে আসলে বুঝা যাবে এটি ডাকাতি না বড় ধরনের চুরি।